दक्षिणपंथी पेटेरी ओर्पो बनेंगे अगले प्रधानमंत्री, जीतने के बाद बोले- पुतिन यूक्रेन से बाहर निकलो
Finland's Parliamentary Election 2023  रविवार को हुई वोटों की गिनती में नेशनल कोइलिशन पार्टी को सबसे ज्यादा 20.8% वोट मिले। वहीं दूसरे नंबर पर फिनलैंड की राइट विंग पॉपुलिस्ट पार्टी द फिन रही।
फिनलैंड के संसदीय चुनाव के नतीजे आ गए हैं। वहां दक्षिणपंथी पार्टी के गठबंधन को जीत मिली है। रविवार को हुई वोटों की गिनती में नेशनल कोइलिशन पार्टी को सबसे ज्यादा 20.8% वोट मिले। वहीं दूसरे नंबर पर फिनलैंड की राइट विंग पॉपुलिस्ट पार्टी द फिन रही, जबकि प्रधानमंत्री सना मैरिन की पार्टी सोशल डेमोक्रेट्स 19.9 % वोटों के साथ तीसरे नंबर पर रही।
नतीजों के बाद अपनी हार मानते हुए फिनलैंड की प्रधानमंत्री सना मरीन ने गठबंधन कर सरकार बनाने वाली नेशनल कोइलिशन पार्टी को बधाई दी। उन्होंने कहा लोकशाही ने अपना फैसला सुना दिया है। दरअसल, सना मैरीन प्रधानमंत्री बनने वाली न सिर्फ फिनलैंड की, बल्कि पूरे यूरोप की सबसे युवा नेता हैं। अलजजीरा की रिपोर्ट के मुताबिक अब मरीन की जगह पेटेरी ओर्पो ले सकते हैं।
'पुतिन यूक्रेन से बाहर निकलो' 
नतीजों के बाद नेशमल कोइलिशन पार्टी के पेटेरी ओर्पो ने एक प्रेस कॉन्फ्रेंस की है। इसमें सबसे पहले उन्होंने जंग में यूक्रेन का साथ देने की बात कही। उन्होंने कहा- हम इस जंग को बिल्कुल स्वीकार नहीं करते हैं, हम यूक्रेन की मदद करने के लिए वो सब कुछ करेंगे जो कर सकते हैं। उन्होंने रूस के राष्ट्रपति व्लादिमिर पुतिन का नाम लेते हुए कहा- पुतिन यूक्रेन से बाहर निकलो, तुम अब हारने वाले हो।
शराब पीकर नाचते हुए वायरल हुआ था सना मरीन का वीडियो
पिछले साल अगस्त में फिनलैंड की प्रधानमंत्री सना मरीन का एक वीडियो सोशल मीडिया पर वायरल हो हुआ था। इसमें वो शराब पीकर अपने दोस्तों के साथ डांस करती नजर आई थीं। विपक्षी नेताओं ने आरोप लगाया था कि प्रधानमंत्री सना मरीन ने दोस्तों के साथ पार्टी में ड्रग्स लिया था। उनसे ड्रग टेस्ट की भी मांगी गई थी। हालांकि, मरीन ने सफाई देते हुए कहा कि उन्होंने पार्टी में सिर्फ शराब पी थी, लेकिन ड्रग्स नहीं लिए थे। बाद में उनका ड्रग टेस्ट नेगेटिव आया था।